ถนนสุรนารายณ์

ถนนสุรนารายณ์ หรือ ทางหลวงแผ่นดินหมายเลข 205 สายบ้านหมี่–สามแยกสุรนารายณ์ เป็นเส้นทางที่เชื่อมต่อการจราจรระหว่างจังหวัดลพบุรี จังหวัดชัยภูมิ และจังหวัดนครราชสีมา มีระยะทางตลอดทั้งสาย 233.085 กิโลเมตร (เฉพาะในความดูแลของกรมทางหลวงมีระยะทาง 231.085 กิโลเมตร) ขนาด 2 ช่องจราจรสลับกับ 4 และ 6 ช่องจราจร (10 ช่องจราจรในเขตเทศบาลตำบลลำนารายณ์ อำเภอชัยบาดาล จังหวัดลพบุรี)

**รายละเอียดของเส้นทาง**
ถนนสุรนารายณ์เป็นเส้นทางที่ต่อจากถนนเทศบาล (ทางเข้าอำเภอบ้านหมี่ จังหวัดลพบุรี) จากนั้นจึงตัดกับถนนพหลโยธิน (ทางหลวงแผ่นดินหมายเลข 1) ที่อำเภอโคกสำโรง และตัดกับถนนสระบุรี-หล่มสัก (ทางหลวงแผ่นดินหมายเลข 21) ที่บ้านม่วงค่อม อำเภอชัยบาดาล จากนั้นจึงข้ามคลองซับเข้าสู่เขตอำเภอลำสนธิ แล้วขึ้นเขาพังเหยบริเวณช่องสำราญเข้าสู่เขตจังหวัดชัยภูมิในท้องที่อำเภอเทพสถิต ผ่านท้องที่อำเภอบำเหน็จณรงค์ และตัดกับถนนสีคิ้ว-เชียงคาน (ทางหลวงแผ่นดินหมายเลข 201) ที่บ้านหนองบัวโคก อำเภอจัตุรัส จากนั้นจึงเข้าสู่เขตจังหวัดนครราชสีมาในท้องที่อำเภอพระทองคำ อำเภอโนนไทย จากนั้นจึงข้ามลำเชียงไกรเข้าสู่เขตอำเภอเมืองนครราชสีมา โดยตัดกับถนนเลี่ยงเมืองนครราชสีมา (ทางหลวงแผ่นดินหมายเลข 204) แล้วตัดกับถนนมิตรภาพ (ทางหลวงแผ่นดินหมายเลข 2) ที่บ้านจอหอ อำเภอเมืองนครราชสีมา และไปสิ้นสุดที่ถนนราชสีมา-โชคชัย (ทางหลวงแผ่นดินหมายเลข 224) ในเขตเทศบาลนครนครราชสีมา
ทางหลวงแผ่นดินหมายเลข 205 ในช่วงแรกเป็นถนนขนาด 4 ช่องจราจรตั้งแต่อำเภอบ้านหมี่ถึงสามแยกถนนโค้ง อำเภอชัยบาดาล หลังจากนั้นจะเป็นทางเดี่ยวขนาด 2 ช่องจราจร และขยายเป็น 4-10 ช่องจราจรตั้งแต่เทศบาลตำบลลำนารายณ์ถึงอำเภอลำสนธิ และจะลดเหลือ 2 ช่องจราจรอีกครั้ง จนถึงอำเภอพระทองคำ ในช่วงอำเภอพระทองคำถึงนครราขสีมาเป็นถนนขนาด 4-6 ช่องจราจร

**จุดเด่นของถนน**
 ถนนสุรนารายณ์ ช่วงโคราช - ลอดใต้สะพานถนนมิตรภาพ จะมีจุดเด่นคือ มีเกาะกลางถนนที่ใหญ่มากกว่าถนนสายอื่น ๆ และที่กลับรถบางจุด ไม่มีเลนสำหรับกลับรถเหมือนที่อื่น ๆ 

**ประวัติ**
ถนนสุรนารายณ์เป็นถนนเก่าแก่ในสมัยจอมพล ป.พิบูลสงคราม เป็นนายกรัฐมนตรีสมัยแรก (ช่วงสงครามโลกครั้งที่ 2) ก่อนที่จะมีการสร้างถนนมิตรภาพ โดยสมัยนั้นถนนสายนี้หากเป็นไปตามนโยบายของจอมพล ป. พิบูลสงคราม จะสามารถตัดออกสู่เขมรได้
ถนนสุรนารายณ์ช่วงตั้งแต่อำเภอโคกสำโรงไปถึงจังหวัดนครราชสีมา ในอดีตจะใช้หลักกิโลเมตรของถนนพหลโยธินเป็นหลัก จึงทำให้หลักกิโลเมตรมีจำนวนเลขกิโลเมตรมาก (ตัวอย่าง เช่น กิโลเมตรที่ 200 ในความเป็นจริงน่าจะเป็นกิโลเมตรที่ 30) แต่ในปัจจุบันได้เริ่มต้นหลักกิโลเมตรที่ 0 จากอำเภอบ้านหมี่นับไปจนสิ้นสุดที่จังหวัดนครราชสีมาแล้ว และเนื่องจากถนนสุรนารายณ์เป็นถนนเก่าแก่ก่อนที่จะมีการสร้างถนนมิตรภาพ จึงทำให้ใช้เวลาเดินทางระหว่างจังหวัดลพบุรีกับจังหวัดนครราชสีมามากกว่าใช้ถนนมิตรภาพ
ที่มาของชื่อถนนสุรนารายณ์มาจากการเป็นเส้นทางที่เชื่อมต่อการจราจรระหว่างจังหวัดลพบุรีกับจังหวัดนครราชสีมา จึงได้อัญเชิญสิ่งศักดิ์สิทธิ์คู่บ้านคู่เมืองของทั้งสองจังหวัดคือท้าวสุรนารีมารวมกับสมเด็จพระนารายณ์มหาราช กลายเป็นชื่อถนนสุรนารายณ์

**รายชื่อทางแยก**

**สถานที่สำคัญบนเส้นทาง**
 ศูนย์ทอผ้าบ้านหมี่- ตลาดโคกสำโรง- สนามฝึกใช้อาวุธทางอากาศ- เขื่อนป่าสักชลสิทธิ์- ตลาดลำนารายณ์- ทางรถไฟสายแก่งคอย-บัวใหญ่- ปรางค์นางผมหอม- ศูนย์วิจัยและพัฒนาโคเนื้อ (ศูนย์วิจัยและบำรุงพันธุ์สัตว์ลำพญากลาง)- ด่านกักกันสัตว์ลพบุรี- เขาพังเหย (เป็นส่วนหนึ่งของอุทยานแห่งชาติป่าหินงาม)- ที่ว่าการอำเภอเทพสถิต- มหาวิทยาลัยรามคำแหง สาขาวิทยบริการเฉลิมพระเกียรติ จังหวัดชัยภูมิ (บำเหน็จณรงค์)- โรงพยาบาลบำเหน็จณรงค์- เหมืองแร่โพแทชอาเซียน- สี่แยกหนองบัวโคก ตัดกับทางหลวงแผ่นดินหมายเลข 201- ตลาดโนนไทย- ที่ว่าการอำเภอโนนไทย- สำนักงานขนส่งจังหวัดนครราชสีมา (แห่งที่ 2)- กองบังคับการสืบสวนสอบสวนตำรวจภูธรภาค 3- มหาวิทยาลัยราชภัฏนครราชสีมา- มหาวิทยาลัยเทคโนโลยีราชมงคลอีสาน

**อ้างอิง**

**แหล่งข้อมูลอื่น**
  ระบบสารสนเทศโครงข่ายทางหลวง date=2016-06-16 
205
3-205
หมวดหมู่:ถนนในจังหวัดลพบุรี
หมวดหมู่:ถนนในจังหวัดชัยภูมิ
หมวดหมู่:ถนนในจังหวัดนครราชสีมา